als_Latn dik_Latn sag_Latn
Listat e veteranëve që rezultojnë të jenë 46 mijë veteranë, janë diskutuar shumë.
Ky numër ka nxitur debat, pasi është thënë se numri nuk është real dhe listat janë të fryera.
E duke qenë një numër kaq i madh, është kërkuar edhe hetim nga Prokuroria, kjo e fundit ka nisur mbledhjen e fakteve nëse ka shkelje në lista.
“Prokurori i Shtetit vepron dhe do të veproj në përputhje me kompetencat ligjore që ka, në secilin rast që gjen elemente të kryerjes së ndonjërës vepër penale, pa marrë parasysh se nga kush mund të jetë kryer vepra”, kaq thënë për Bota Sot zëdhënësja e Prokurorisë së shtetit, Liridona Kozmaqi.
Në anën tjetër, qeveria thotë se nuk ka buxhet të mjaftueshëm për të paguar të gjithë veteranët që janë të përfshirë në lista.
Kështu ka thënë ditë më parë ministri i Financave, Avdullah Hoti.
Lidhur me gjithë këtë, kryetari i organizatës së veteranëve OVL-UÇK, Xhevdet Qeriqi, ka thënë për gazetën Bota Sot se numri është i fryer e kjo është pranuar edhe nga komandantë dhe se ka kohë që kanë kërkuar hetim nga prokuroria.
“Se numri është i fryrë tashmë e di çdo qytetar i Kosovës, në çdo qytet e fshat dhe kjo nuk do diskutim. Sa i përket hetimeve, ne ka kohë që kemi kërkuar hetim. Kemi dëgjuar që prokuroria do të fillojë hetimet, por për shumë arsye nuk pres që do të ketë ndonjë rezultat, por mbetet të shihet në të ardhmen puna e këtij institucioni”, ka thënë Qeriqi.
Sa i përket pagesave që Qeveria duhet t’i bëjë veteranëve, Qeriqi jep disa arsye, pse Qeveria duhet t’i gjejë mjetet për t’i paguar ata.
“Qeverisë i mbetet t’i sigurojë mjetet për disa arsye: 1. Secilit veteran të cilit i ju është njohur statusi i veteranit luftëtar dhe i plotëson kriteret me ligj, qeveria është e obliguar që t’ua kryej obligimet të cilat ua garanton ligji për këto kategori. 2.Qeveria është ajo e cila e ka formuar këtë komision për verifikimin e veteranëve e në fakt ky komision nuk është marrë me verifikimin e veteranëve por me shtimin e tyre, pra është komisioni qeveritar ai i cili e ka nxjerr këtë numër të veteranëve. Qeveria ka qenë e njoftuar me kohë se brenda këtij komisioni po bëhen parregullsi por që asnjëherë nuk ka reaguar për këto parregullsi ka qenë i njoftuar edhe kryeministri i vendit ai vetë në takim me ne e ka shfaqur këtë shqetësim, pse nuk ka reaguar është problem dhe përgjegjësi e tij”, ka shtuar Qeriqi për Bota Sot.
Ai shton se nëse Qeveria merr ndonjë vendim për uljen e pensioneve për veteranët, apo ndonjë vendim tjetër në dëm të veteranëve, protesta do të jenë të pashmanfshme dhe më të mëdha se ato të mëparshme.
“Çdo eskalim i mundshëm i tyre do të jetë përgjegjësi e Qeverisë, pasi jemi të vendosur të mos lëshojmë pe”, ka thënë Qeriqi.
Ndërsa, analisti Islam Krasniqi tha për gazetën Bota Sot se listat janë të fryra, por ankesa e qeverisë se nuk ka mjete të mjaftueshme për ta, nuk qëndron.
“Prokuroria ka thënë se do të fillojë hetimet, por një gjë e tillë është e pamundur, pasi listat janë fryer edhe nga qeveria dhe prokuroria nuk është e pavarur që të zbardhë të vërtetën. Në mesin e emrave të veteranëve ka edhe emra deputetësh, të cilët jo që nuk kanë luftuar, por as në TV nuk e kanë parë luftën”, ka thënë Krasniqi.
Ai shton se qeveria duhet të fillojë t’i pastrojë listat, duke filluar nga anëtarët e vetë, që të mos njollosen ata që kontribuuan.
“Të mos njollosen ata që i lanë gjymtyrët e trupit për lirinë e Kosovës, e jo të strehohen militantët nën ombrellën e luftës së lavdishme ose të fillojë nivelizimi i pagave vjetore mbi 100 mijë euro dhe nga to t’i përmbush kërkesat e veteranëve”, ka theksuar Krasniqi.
Prokuroria ende nuk ka dalë me të dhëna lidhur me gjetjet e mundshme të shkeljeve në listat e veteranëve dhe kjo çështje mbetet ende e pazgjidhur./BS/
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn